പ്രളയബാധിതര്ക്ക് വീടൊരുക്കാന് കൈകോര്ത്ത് കുടുംബശ്രീ കോട്ടയം: ഉരുള്പ്പൊട്ടലിലും പ്രളയക്കെടുതിയിലും നാശനഷ്ടം നേരിട്ട കൂട്ടിക്കലിലും കാഞ്ഞിരപ്പള്ളിയിലും കുടുംബശ്രീ സി.ഡി.എസുകള് അഞ്ചു വീട് നിര്മ്മിച്ചു നല്കും. പ്രളയമേഖലയിലെ ജനങ്ങള്ക്ക് സഹായങ്ങളും ലഭ്യമാക്കി. മണിമല, കോരുത്തോട്, പള്ളിക്കത്തോട് പഞ്ചായത്തുകളിലെ സി.ഡി.എസുകളുടെ നേതൃത്വത്തില് കൂട്ടിക്കലില് മൂന്നും കാഞ്ഞിരപ്പള്ളി സി.ഡി.എസ് കാഞ്ഞിരപ്പള്ളിയില് രണ്ടു വീടുമാണ് നിര്മ്മിക്കുക. കുടുംബശ്രീ അംഗങ്ങളില് നിന്ന് സമാഹരിക്കുന്ന തുക വിനിയോഗിച്ചാണ് നിര്മ്മാണം. വെള്ളാവൂര് പഞ്ചായത്തിലെ 150 കുടുംബശ്രീ യൂണിറ്റുകളില് നിന്ന് സമാഹരിച്ച 6,08,197 രൂപ ഉപയോഗിച്ച് പ്രളയ മേഖലയിലെ 123 കുടുംബങ്ങള്ക്ക് കിടക്കകള്, പാത്രങ്ങള്, 2000 രൂപ വില വരുന്ന പലചരക്ക് സാധനങ്ങള്, വസ്ത്രങ്ങള് തുടങ്ങിയവ ലഭ്യമാക്കി. പള്ളിക്കത്തോട്, അകലക്കുന്നം, വെള്ളൂര്, വാഴൂര് തുടങ്ങി പഞ്ചായത്തുകളിലെ കുടുംബശ്രീ പ്രവര്ത്തകരും പ്രളയമേഖലകളില് സഹായങ്ങള് എത്തിച്ചിരുന്നു. പ്രളയത്തില് ഏറെ നാശനഷ്ടം നേരിട്ട കൂട്ടിക്കല് പഞ്ചായത്ത് ഓഫീസിന് സമീപത്തെ ജനകീയ ഹോട്ടലിലേക്ക് ജില്ലാ മിഷന്റെ നേതൃത്വത്തില് 50,000 രൂപയുടെ പാത്രങ്ങളും മറ്റുപകരണങ്ങളും നല്കി. ജില്ലാ മിഷന്റെ നേതൃത്വത്തില് ജില്ലയിലെ മുഴുവന് സി.ഡി.എസുകളുടെയും സഹകരണത്തോടെ കൂടുതല് സഹായങ്ങള് പ്രളയമേഖലയിലേക്ക് എത്തിക്കും.പ്രദേശവാസികളുടെ ജീവിതം സാധാരണരീതിയിലാക്കാനുള്ള പ്രത്യേക പദ്ധതി തയാറാക്കിയിട്ടുണ്ട്. അഭിലാഷ് ദിവാകര്, കുടുംബശ്രീ ജില്ലാ കോഓര്ഡിനേറ്റര്